Եւ հակառակը, ընկճախտ ունեցողները հեշտութեամբ չեն խօսում իրենց հիւանդութեան մասին: Մարդիկ շատ հեշտութեամբ են կրկնում «ես դեպրեսիա ունեմ» արտայայտութիւնը՝ առանց երկար մտածելու, թէ ինչ է դա իրենից իրականում ներկայացնում: Մարդուն յատուկ է ապրել այնպիսի բացասական յոյզեր, ինչպիսիք են, օրինակ, տխրութիւնը, վիշտը, ընկճուածութիւնը եւ այլն: Սա բաւականին բնական երեւոյթ է հոգեպէս առողջ մարդու կեանքում: Որոշ ժամանակ անց տրամադրութիւնը նորից բարձրանում է, եւ մարդ շարունակում է ապրել իր բնականոն կեանքով: Ի հակադրութիւն սրա՝ ընկճախտը սովորաբար տեւում է ոչ թէ օրեր, այլ մի քանի ամիսներ, նոյնիսկ՝ տարիներ: